Jul 15,2016
14.43% పెరిగిన సెయంట్‌ ఆదాయం
హైదరాబాద్‌: హైదరాబాద్‌ కేంద్రంగా పని చేస్తున్న ఇంజినీరింగ్‌, టెక్నాలజీ సేవల సంస్థ సెయంట్‌ జూన్‌తో ముగిసిన త్రైమాసికంలో మెరుగైన నిర్వహణ ఆదాయాన్ని ఆర్జించింది. ఏప్రిల్‌-జూన్‌ మధ్య కాలంలో సంస్థ నిర్వహణ ఆదాయం 14.43 శాతం మేర పెరిగి రూ.830.57 కోట్లకు చేరింది. గత ఏడాది ఇదే కాలంలో సంస్థ ఆదాయం రూ. 725.82 కోట్లుగా నమోదైంది. ఇదే కాలంలో సంస్థ వ్యయం కూడా రూ.651.21 కోట్ల నుంచి రూ.743.34 కోట్లకు చేరింది. సంస్థ ఇతర ఆదాయం మాత్రం రూ.28.90 కోట్ల నుంచి రూ.10.63 కోట్లకు కుంగింది. దీంతో జూన్‌ త్రైమాసికానికి సంస్థ ఏకీకృత నికర లాభం రూ.75.64 కోట్ల నుంచి రూ.73.97 కోట్లకు తగ్గింది. ఫలితాల వెల్లడి సందర్భంగా సంస్థ ఎండీ కృష్టా బదనపు మాట్లాడుతూ ప్రస్తుత ఆర్థిక సంవత్సరం మొదటి త్రైమాసిక ఫలితాలు తమ అంచనాలకు తగ్గట్టుగానే ఉన్నట్లు తెలిపారు. సేవల వ్యాపారం డాలర్‌ ప్రాతిపదికన 5.4 శాతం పెరిగినట్లు తెలిపారు.
మీ స్నేహితులకు రికమెండ్ చెయ్యండి